“Mislim da je moja dužnost da vas obavijestim o onome što već dva, tri dana visi u zraku i da vam kažem da podnosim ostavku”, rekao je Tomislav Karamarko.

“Smatram da ovime ostavljam prostor za novi impuls”. Dodao je kako smatra da je dobro to što je napravio za hrvatsku politiku. “Nakon ove ostavke vjerujem da će vrlo brzo doći do novih rješenja za koje želim da budu pozitivan impuls za našu stranku”. Kazao je i da jučer nije dao ostavku jer je imao “tehničkih problema”.

“Politika je prljav posao”

U ove četiri godine, koliko je vodio HDZ, stranci je, smatra, vraćen dignitet. “Dobili smo ponovno mišiće”, rekao je.

Nije mu, kaže, žao što je srušio Vladu jer nije funkcionirala. “Najlakše bi bilo ostati u fotelji prvog potpredsjednika, ali to se kosi sa mnom kao osobom”. Nije ga, kaže, nitko razočarao jer “politika je ionako prljav posao. Razočaravaju me povremeno odnosi, a o imenima ne bih”.

Zahvalio se članovima koji su ga izabrali i onima koji ga u zadnjih par dana bodre i koji su ga pokušali spriječiti u podnošenju ostavke. “Ugodno je bilo biti predjednik stranke”, rekao je. Kazao je kako ne zna tko će biti njegovi nasljedinici.

Zašto nitko nije stajao iza njega?

“Ono što je sad pred svima nama jest borba za boljitak u gospodarstvu i borba za kvalitetan život”, rekao je. Smatra kako rušenje vlastite Vlade nije bila pogreška jer ona jednostavno nije funkcionirala. “Bilo je najlakše ostati u fotelji prvog potpredsjednika i šutjeti, ali to jednostavno nije u skladu s mojom osobnosti”, rekao je.

“Nemojmo to mistificirati”, odgovorio je Karamarko na pitanje kako to da danas iza njega ne stoji nitko, a nedavno su na njegovim konferencijama stajali mnogi HDZ-ovi zastupnici i ministri. Rekao je kako je politika prljavi posao, a trebala bi biti plemenita vještina.

Kazao je kako se nada da će biti više kandidata za predsjednika HDZ-a i da će predsjednik biti izabran po modelu jedan član, jedan glas.

Disfunkcionalna Vlada

Dodao je kako je Vlada bila disfunkcionalna, te kako nisu provođene reforme. “To je trebalo jednostavno prekinuti”. “Ova šok terapija završila je time da se ja, evo, treći put povlačim”, rekao je. Povukao se, kaže, kada je prepustio premijersko mjesto, nakon toga je otišao s mjesta potpredsjednika Vlade, a sada se povlači i kao šef HDZ-a.

Kazao je kako nije istina da Vlada nije funkcionirala zbog njega. “Vlada je bila disfukncionalna, najviše me smetalo ignoriranje HDZ-a, a tu sam imao i pritisak stranke”. Kazao je da su Mostovci uzeli važna ministarstva, poput MUP-a i pravosuđa. “Sve skupa sam ja to mogao trpjeti šest mjeseci”, rekao je i dodao kako on nije nikad bio nezgodan suradnik nikome.

Na pitanje boji li se sudbine svih bivših HDZ-ovih predsjednika koji su izbačeni iz stranke rekao je da za to nema potrebe te da će on pokušati ostati u dobrim odnosima sa strankom.

Aferu Ina – MOL je nazvao izmišljenom

“Mi smo desni centar i nemojmo se micati s desnog centra”, rekao je o budućnosti stranke i dodao kako u strogi centar mogu ići samo s gospodarskim reformama, ali kako su svjetonazorski desni centar.

Aferu Ina – MOL nazvao je “izmišljenom”, i rekao kako je to “artiljerijska priprema” i “hrpa gnjusnih laži” o njemu i njegovoj obitelji. “Ja sam na jednom sastanku rekao da bi bilo dobro, dok traju arbitražni postupci i politički razgovarati s Mađarima. Da i jedna i druga strana, i Mađarska i Hrvatska odustanu i dogovore se”, kazao je. “To je jedna inkonstruirana afera koja uopće ne postoji”, rekao je i dodao kako se osjeća čisto i neopterećeno.

Nada se da će biti više kandidata za šefa HDZ-a

Kazao je kako je njegova ideja bila da okupi desni centar i kako ne zna što će biti u nastavku, ali kako će njegova preporuka biti da se Domoljubna koalicija očuva.

“Nadam se da će biti više kandidata. Ja sam na prvim izborima pobijedio u konkurenciji pet kandidata”, rekao je.

Stranka se već sada može pripremati za nove izbore kazao je. “Mi smo desni centar, ali pokrili smo cijelu desnicu. Zahvaljujući nama u Hrvatskoj nema ekstremne desnice”, zaključio je.

Posljednjih dana protiv Karamarka okrenuli su se mnogi utjecajni HDZ-ovci koji javno zazivaju njegovu ostavku. Darko Milinović otvoreno je podržavao Karamarka, da bi ga od ovog tjedna počeo nazivati “dosadašnjim predsjednikom” i otvoreno kritizirati. Prije konferencije i predsjedništva Oleg Butković nije želio otkriti ima li on ambicije voditi HDZ.

[STREAM] Karamarko bez riječi stigao u HDZ. Pratite uživo što će reći? > https://t.co/L1p5xww3fk @HRT4Studio4 pic.twitter.com/mZ6uubcfEG — HRT vijesti (@hrtvijesti) June 21, 2016

Plenković novi šef HDZ-a?

Oleg Butković ranije je kazao kakao će na Predsjedništvo doći “sa svojom glavom”, a sa njim se složio i Tomislav Tolušić koji je u subotu izjavio kako “Karamarko mora otići” jer nije uspio u preslagivanju nove Vlade. Butković je kasnije rekao kako “podržava Tomu”, misleći na Tolušića.

Glavni tajnik HDZ-a Domagoj Milošević koji je danima govorio o preslagivanju i tome kako HDZ ima 76 potrebnih ruku, jučer je kazao kako je “još prije nekoliko dana predložio Karamarku da podnese ostavku”. Rekao je kako ne zna hoće li to Karamarko i učiniti, ali je “apsolutno dominantan stav da očekujemo ostavku Tomislava Karamarka”.

Andreja Plenkovića spominje se kao najizglednijeg kandidata za novog šefa HDZ-a, a on je već i najavio kandidaturu.